Det var Mercantile, etter initiativ fra spilleren Macken W. Aas, som tok til orde for å anlegge Gressbanen på Holmen, hovedstadens første bane med gress som underlag. Mercantile-medlemmene startet aksjeselskapet med startkapital på 42 000 kroner. Da prosjektet trengte mer penger, gikk idrettslaget Ready inn som likestilt aksjonær med Mercantile. Gressbanen ble åpnet 1. september 1918 og var fast arena for det norske landslaget de neste ti årene.